LT Europos Sąjungos oficialusis leidinys C 101/6

Tarybos motyvų pareiškimas: per pirmąjį svarstymą priimta Tarybos pozicija (ES) Nr. 3/2015 siekiant priimti Europos Parlamento ir Tarybos direktyvą, kuria iš dalies keičiamos Direktyvos 94/62/EB nuostatos dėl lengvųjų plastikinių pirkinių maišelių sunaudojimo sumažinimo

(2015/C 101/02)

I. ĮVADAS

1. 2013 m. lapkričio 5 d. Komisija Europos Parlamentui ir Tarybai pateikė pasiūlymą dėl direktyvos, kuria iš dalies keičiama Direktyva 94/62/EB dėl pakuočių ir pakuočių atliekų siekiant sumažinti lengvųjų plastikinių maišelių naudojimą, grindžiamą Sutarties dėl Europos Sąjungos veikimo 114 straipsniu.

2. Europos ekonomikos ir socialinių reikalų komitetas dėl nuomonės balsavo 2014 m. vasario 26 d., o Regionų komitetas – 2014 m. balandžio 3 d. Europos Parlamentas dėl teisėkūros rezoliucijos per pirmąjį svarstymą balsavo 2014 m. balandžio 16 d. (1) ir priėmė 43 pakeitimus.

3. Taryba ir Europos Parlamentas pradėjo derybas siekdami susitarti per antrąjį svarstymą. Šios derybos buvo užbaigtos 2014 m. lapkričio 17 d.

4. 2014 m. lapkričio 25 d. Europos Parlamento Aplinkos, visuomenės sveikatos ir maisto saugos komiteto pirmininkas pirmininkaujančiai valstybei narei atsiuntė laišką, kuriame nurodyta, kad, jei Taryba oficialiai perduos Europos Parlamentui sutartą savo poziciją, ją patikrinus teisininkams lingvistams jis, kartu su pranešėju, plenariniame posėdyje rekomenduos per antrąjį svarstymą Parlamente pritarti Tarybos pozicijai be pakeitimų.

5. 2014 m. gruodžio 17 d. Taryba patvirtino savo politinį susitarimą dėl šios direktyvos teksto, dėl kurio susitarė abi institucijos.

II. TIKSLAS

Direktyvoje daugiausia dėmesio skiriama lengviesiems plastikiniams maišeliams, kurių sienelės storis yra mažesnis kaip 50 mikronų ir kurie sudaro daugumą ES naudojamų plastikinių pirkinių maišelių bei pakartotinai yra naudojami rečiau nei storesnieji maišeliai. Ja siekiama sumažinti neigiamą šių maišelių poveikį aplinkai, skatinti atliekų susidarymo prevenciją ir užtikrinti efektyvesnį išteklių naudojimą.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

A. Bendros pastabos

Po balsavimo plenariniame posėdyje Europos Parlamentas ir Taryba vedė derybas, kad pasiektų susitarimą per antrąjį svarstymą remdamiesi per pirmąjį svarstymą priimta Tarybos pozicija, kuriai Parlamentas galėtų pritarti be pakeitimų. Per pirmąjį svarstymą priimtos Tarybos pozicijos tekstas visiškai atspindi teisėkūros institucijų pasiektą kompromisą.

B. Pagrindiniai klausimai

Pagrindiniai kompromiso, dėl kurio susitarta su Europos Parlamentu, elementai yra išdėstyti toliau:

1. tvirtinant priemones, kuriomis siekiama sumažinti lengvųjų plastikinių maišelių sunaudojimą, laikomasi vieno arba abiejų toliau pateikiamų požiūrių: — patvirtinti priemones, kuriomis užtikrinama, kad iki 2019 m. gruodžio 31 d. metinis sunaudojimo lygis neviršytų 90 lengvųjų plastikinių maišelių vienam gyventojui, o iki 2025 m. gruodžio 31 d. – 40 lengvųjų plastikinių pirkinių maišelių vienam gyventojui (arba nustatomi svoriu išreikšti lygiaverčiai tikslai), — patvirtinti priemones, kuriomis užtikrinama, kad iki 2018 m. gruodžio 31 d. šie plastikiniai maišeliai nebūtų vartotojams dalijami nemokamai, nebent būtų įgyvendintos lygiavertį poveikį užtikrinančios priemonės. Šios priemonės gali būti netaikomos labai lengviems plastikiniams pirkinių maišeliams. Taip apibrėžiami plastikiniai maišeliai, kurių sienelės storis yra mažesnis kaip 15 mikronų ir kurie būtini higienos tikslais arba pateikiami kaip nefasuotiems maisto produktams skirta pirminė pakuotė, kai tai padeda išvengti maisto švaistymo.

2. Informacija visuomenei. Komisija ir valstybės narės bent pirmaisiais šios direktyvos įgyvendinimo metais aktyviai skatins visuomenės informavimo ir sąmoningumo ugdymo kampanijas, susijusias su pernelyg didelio lengvųjų plastikinių maišelių naudojimo neigiamu poveikiu aplinkai.

3. Būsimi veiksmai. Po dvejų metų nuo direktyvos įsigaliojimo Komisija pateiks Europos Parlamentui ir Tarybai ataskaitą, kurioje nagrinėjamas aerobiškai skaidžių plastikinių maišelių naudojimo poveikis aplinkai, taip pat ataskaitą dėl įvairių galimybių, kaip sumažinti labai lengvų plastikinių maišelių naudojimą. Po šešerių su puse metų nuo direktyvos įsigaliojimo Komisija pateikia ataskaitą, kurioje įvertinamas ES lygiu taikomų priemonių veiksmingumas kovojant su šiukšlinimu, keičiant vartotojų elgseną ir skatinant atliekų susidarymo prevenciją. Jei atlikus įvertinimą nustatoma, kad priimtos priemonės nėra veiksmingos, Komisija išnagrinėja kitus galimus lengvųjų plastikinių maišelių naudojimo mažinimo būdus, įskaitant realistiškų ir pasiekiamų tikslų nustatymą ES lygiu. Prireikus kartu su visomis šiomis ataskaitomis bus pateikti pasiūlymai dėl teisėkūros procedūra priimamų aktų.

IV. IŠVADA

Tarybos pozicija visiškai atspindimas kompromisas, pasiektas Europos Parlamento ir Tarybos derybų metu, pritarus Komisijai. Kompromisas patvirtintas 2014 m. lapkričio 25 d. Aplinkos, visuomenės sveikatos ir maisto saugos komiteto pirmininko laišku, skirtu Nuolatinių atstovų komiteto pirmininkui.

(1) Dok. 9044/14.